Ma neddem-d timucuha d yiwen si leṣnaf n tewsatin n tesrit taqbaylit i yellan si zik armi d tura imi yis-sent i ttrebbint zik arrac imecṭaḥ, sɛant lweqt neɣ akud melmi i tent-idḥekkunt temɣarin i yigerdan-nsent. Di tegrest, tameddit, mi ččan akk imensi ad d-zzin-t ɣer lkanun, imir-n, igerdan-nni ad d-zzin ɣer yiri n lkanun, ad bdunt ad d-ḥekkunt iwakken ad asen-slemdent tudert n Yiqbayliyen d wamek i ttidiren zik-nni, daɣen ad asen-slemdent idles d umezruy n tmetti taqbaylit.